Document ID: 32013D0418

ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
της 31ης Ιουλίου 2013
για την έγκριση, από την Επιτροπή, των σχεδίων δειγματοληψίας, των σχεδίων ελέγχου και των κοινών προγραμμάτων ελέγχου για τη ζύγιση αλιευτικών προϊόντων σύμφωνα με τα άρθρα 60 και 61 του κανονισμού (ΕΚ) αριθ. 1224/2009 του Συμβουλίου
[κοινοποιηθείσα υπό τον αριθμό C(2013) 4908]
(Τα κείμενα στην αγγλική, στη γαλλική, στην ισπανική, στην ολλανδική και στη σουηδική γλώσσα είναι τα μόνα αυθεντικά)
(2013/418/ΕΕ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΚ) αριθ. 1224/2009 του Συμβουλίου, της 20ής Νοεμβρίου 2009, περί θεσπίσεως κοινοτικού συστήματος ελέγχου της τήρησης των κανόνων της κοινής αλιευτικής πολιτικής, τροποποιήσεως των κανονισμών (ΕΚ) αριθ. 847/96, (ΕΚ) αριθ. 2371/2002, (ΕΚ) αριθ. 811/2004, (ΕΚ) αριθ. 768/2005, (ΕΚ) αριθ. 2115/2005, (ΕΚ) αριθ. 2166/2005, (ΕΚ) αριθ. 388/2006, (ΕΚ) αριθ. 509/2007, (ΕΚ) αριθ. 676/2007, (ΕΚ) αριθ. 1098/2007, (ΕΚ) αριθ. 1300/2008, (ΕΚ) αριθ. 1342/2008 και καταργήσεως των κανονισμών (ΕΟΚ) αριθ. 2847/93, (ΕΚ) αριθ. 1627/94 και (ΕΚ) αριθ. 1966/2006 (1), και ιδίως το άρθρο 60 παράγραφοι 1 και 3 και το άρθρο 61,
Έχοντας υπόψη την υποβολή των σχεδίων δειγματοληψίας, των σχεδίων ελέγχου και των κοινών προγραμμάτων ελέγχου από τα κράτη μέλη,
Εκτιμώντας τα ακόλουθα:
(1)
Σύμφωνα με το άρθρο 60 παράγραφοι 1 και 2 του κανονισμού (ΕΚ) αριθ. 1224/2009, τα κράτη μέλη εξασφαλίζουν ότι όλα τα αλιευτικά προϊόντα έχουν ζυγιστεί, κατά την εκφόρτωση των αλιευτικών προϊόντων, πριν από την αποθήκευση, μεταφορά ή πώληση, με συστήματα εγκεκριμένα από τις αρμόδιες αρχές, εκτός εάν έχουν θεσπίσει σχέδιο δειγματοληψίας εγκεκριμένο από την Επιτροπή. Το εν λόγω σχέδιο δειγματοληψίας πρέπει να είναι σύμφωνο με τη μεθοδολογία με βάση τον κίνδυνο που προβλέπεται στο άρθρο 76 παράγραφος 1 και στο παράρτημα XIX του εκτελεστικού κανονισμού (ΕΕ) αριθ. 404/2011 της Επιτροπής (2).
(2)
Σύμφωνα με το άρθρο 61 παράγραφος 1 του κανονισμού (ΕΚ) αριθ. 1224/2009, τα κράτη μέλη μπορούν να επιτρέπουν τη ζύγιση αλιευτικών προϊόντων μετά τη μεταφορά από το σημείο εκφόρτωσης, υπό τον όρο ότι τα προϊόντα αυτά μεταφέρονται σε έναν προορισμό επί του εδάφους του ενδιαφερόμενου κράτους μέλους και ότι το εν λόγω κράτος μέλος έχει υιοθετήσει σχέδιο ελέγχου εγκεκριμένο από την Επιτροπή. Το εν λόγω σχέδιο πρέπει να συμμορφώνεται με τη μεθοδολογία με βάση τον κίνδυνο που προβλέπεται στο άρθρο 77 παράγραφος 1 και στο παράρτημα XXI του εκτελεστικού κανονισμού (ΕΕ) αριθ. 404/2011.
(3)
Σύμφωνα με το άρθρο 61 παράγραφος 2 του κανονισμού (ΕΚ) αριθ. 1224/2009, οι αρμόδιες αρχές του κράτους μέλους στο οποίο εκφορτώνονται τα αλιευτικά προϊόντα μπορούν να επιτρέπουν τη μεταφορά των προϊόντων αυτών πριν από τη ζύγισή τους σε εγκεκριμένους αγοραστές, εγκεκριμένες ιχθυόσκαλες ή άλλους οργανισμούς ή πρόσωπα που είναι υπεύθυνοι για την πρώτη εμπορία των αλιευτικών προϊόντων σε άλλο κράτος μέλος, υπό την προϋπόθεση ότι τα εν λόγω κράτη μέλη έχουν υιοθετήσει κοινό πρόγραμμα ελέγχου εγκεκριμένο από την Επιτροπή, όπως αναφέρεται στο άρθρο 94 του κανονισμού (ΕΚ) αριθ. 1224/2009. Το εν λόγω πρόγραμμα πρέπει να τηρεί τη μεθοδολογία με βάση τον κίνδυνο που προβλέπεται στο άρθρο 77 παράγραφος 3 και στο παράρτημα XXII του εκτελεστικού κανονισμού (ΕΕ) αριθ. 404/2011.
(4)
Με την εκτελεστική απόφαση 2012/474/ΕΕ (3) η Επιτροπή ενέκρινε μια πρώτη ομάδα σχεδίων δειγματοληψίας που εγκρίθηκαν από τη Γερμανία, την Ιρλανδία, τη Λιθουανία, τις Κάτω Χώρες, την Πολωνία, τη Φινλανδία και το Ηνωμένο Βασίλειο, καθώς και σχεδίων ελέγχου που εγκρίθηκαν από τη Γερμανία, την Εσθονία, την Ιρλανδία, την Πολωνία, τη Φινλανδία και το Ηνωμένο Βασίλειο. Με την εκτελεστική απόφαση 2013/78/ΕΕ (4) η Επιτροπή ενέκρινε μια δεύτερη ομάδα σχεδίων δειγματοληψίας που εγκρίθηκε από τη Βουλγαρία, τη Λετονία, τη Σλοβενία και τη Σουηδία, καθώς και ένα νέο σχέδιο δειγματοληψίας που εκδόθηκε από τις Κάτω Χώρες, ένα σχέδιο ελέγχου που εγκρίθηκε από τη Γαλλία και ένα κοινό πρόγραμμα ελέγχου που συμφωνήθηκε από την Ιρλανδία και τη Γαλλία.
(5)
Μετά την έκδοση της εκτελεστικής απόφασης 2013/78/ΕΕ δειγματοληπτικό σχέδιο υποβλήθηκε από την Ισπανία στις 27 Φεβρουαρίου 2013, σχέδιο ελέγχου υποβλήθηκε από τη Σουηδία στις 8 Νοεμβρίου 2012 και κοινά προγράμματα ελέγχου υποβλήθηκαν από το Βέλγιο και τη Γαλλία στις 18 Δεκεμβρίου 2012 και από το Βέλγιο και την Ιρλανδία στις 14 Νοεμβρίου 2012. Τα εν λόγω σχέδιο δειγματοληψίας, το σχέδιο ελέγχου και το κοινό πρόγραμμα ελέγχου είναι σύμφωνα με τις σχετικές μεθοδολογίες με βάση τον κίνδυνο. Συνεπώς, θα πρέπει να εγκριθούν.
(6)
Η Επιτροπή θα πρέπει να είναι σε θέση να ανακαλέσει την έγκριση εφόσον προκύψει ότι το οικείο κράτος μέλος δεν εφαρμόζει ή δεν εφαρμόζει πλήρως τα σχέδια δειγματοληψίας, το σχέδιο ελέγχου ή το κοινό πρόγραμμα ελέγχου.
(7)
Η Επιτροπή θα παρακολουθεί την εφαρμογή των σχεδίων δειγματοληψίας, του σχεδίου ελέγχου και του κοινού προγράμματος ελέγχου τόσο όσον αφορά την αποτελεσματική τους λειτουργία όσο και όσον αφορά την τακτική τους αναθεώρηση από το εκάστοτε ενδιαφερόμενο κράτος μέλος. Για τον λόγο αυτό, τα κράτη μέλη πρέπει να υποβάλλουν εκθέσεις στην Επιτροπή σχετικά με την εφαρμογή των εν λόγω σχεδίων. Εφόσον προκύψει ότι το εν λόγω σχέδιο ή πρόγραμμα δεν εξασφαλίζει ορθή ζύγιση, το ενδιαφερόμενο κράτος μέλος θα πρέπει να υποβάλει αναθεωρημένο σχέδιο ή πρόγραμμα στην Επιτροπή για έγκριση,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Έγκριση
1. Εγκρίνεται το σχέδιο δειγματοληψίας που υποβλήθηκε στις 27 Φεβρουαρίου από την Ισπανία για τους σκοπούς του άρθρου 60 παράγραφος 1 του κανονισμού (ΕΚ) αριθ. 1224/2009.
2. Εγκρίνεται το σχέδιο ελέγχου που υποβλήθηκε στις 8 Νοεμβρίου 2012 από τη Σουηδία για τη ζύγιση αλιευτικών προϊόντων μετά τη μεταφορά σε προορισμό επί του εδάφους του ενδιαφερόμενου κράτους μέλους, όπως προβλέπεται στο άρθρο 61 παράγραφος 1 του κανονισμού (ΕΚ) αριθ. 1224/2009.
3. Εγκρίνονται τα κοινά προγράμματα ελέγχου που υποβλήθηκαν στις 18 Δεκεμβρίου 2012 από το Βέλγιο και τη Γαλλία και στις 14 Νοεμβρίου 2012 από το Βέλγιο και την Ιρλανδία για τη ζύγιση αλιευτικών προϊόντων μετά από τη μεταφορά σε τόπο προορισμού που ευρίσκεται σε άλλο κράτος μέλος, όπως προβλέπεται στο άρθρο 61 παράγραφος 2 του κανονισμού (ΕΚ) αριθ. 1224/2009.
Άρθρο 2
Ανάκληση
Η Επιτροπή μπορεί να ανακαλέσει την έγκριση που αναφέρεται στο άρθρο 1, εφόσον προκύψει ότι το οικείο κράτος μέλος δεν εφαρμόζει ή δεν εφαρμόζει πλήρως το σχέδιο δειγματοληψίας, το σχέδιο ελέγχου ή το κοινό πρόγραμμα ελέγχου.
Άρθρο 3
Έκθεση
Τα κράτη μέλη που αναφέρονται στο άρθρο 1 διαβιβάζουν στην Επιτροπή, πριν από την 1η Απριλίου 2014, έκθεση σχετικά με την εφαρμογή του σχεδίου δειγματοληψίας, του σχεδίου ελέγχου και των κοινών προγραμμάτων ελέγχου που ορίζονται στο εν λόγω άρθρο.
Άρθρο 4
Αποδέκτες
Η παρούσα απόφαση απευθύνεται στο Βασίλειο του Βελγίου, στην Ιρλανδία, στο Βασίλειο της Ισπανίας, στη Γαλλική Δημοκρατία και στο Βασίλειο της Σουηδίας.
Βρυξέλλες, 31 Ιουλίου 2013.

Labels: 7
8
19
6